作者:劉省齋
標題:沁園春
內容:男子才生，桑弧蓬矢，志期古同。況平生慷慨，胸襟磊落，弛張洞曉，經藝該通。筆掃雲煙，腹儲兵甲，志氣天邊萬丈虹。行藏事，笑不侯李廣，射石誇雄。仰天一問窮通。嘆風虎雲龍時未逢。羨傅巖版築，終符求象，渭濱漁釣，果兆非熊。白額未除，長鯨未膾，臂健何嫌二石弓。天山定，任扶桑高掛，凌閣圖功。